作者:劉克莊
標題:賀新郎
內容:一夢揚州事。畫堂深、金瓶萬朵，元戎高會。座上祥雲層層起，不減洛中姚魏。嘆別後、關山迢遞。國色天香何處在，想東風、猶憶狂書記。驚歲月，一彈指。數枝清曉煩馳騎。向小窗、依稀重見，蕪城妖麗。料得花憐儂消瘦，儂亦憐花憔悴。漫悵望、竹西歌吹。老矣應無騎鶴日，但春衫、點點當時淚。那更有，舊情味。